INGRS ได้แค่นี้ ก็ดีแล้ว
ต้องยอมรับว่า ประเด็นของหุ้นที่ทำธุรกิจชิ้นส่วนยานยนต์ในช่วงหลังๆ ไม่ค่อยมีอะไรที่น่าสนใจเหมือนแต่ก่อน ส่งผลให้นักลงทุนหันไปลงทุนในหุ้นตัวอื่นเป็นการทดแทน และทำให้หุ้นกลุ่มนี้มีสภาพที่ย่ำแย่อย่างเห็นได้ชัด ยกเว้นบางตัวที่ทำผลงานได้อย่างโดดเด่น หุ้นตัวนั้นก็จะเป็นตัวเลือกแรกที่นักวิเคราะห์พูดถึงเป็นประจำ
17 ก.พ. 2561

ตีแผ่บจ.ดัง
คุณนุชนาถ จากมีนบุรี กรุงเทพฯ พูดถึงหุ้น INGRS หรือ บริษัท อิงเกรส อินดัสเตรียล (ไทยแลนด์) จำกัด (มหาชน) เป็นหุ้นที่พาคนไปติดดอยมานักต่อนัก แต่สุดท้ายยังเห็นมีคนเข้ามาเล่นหุ้นตัวนี้ จึงสงสัยว่า คนที่เข้ามาไล่ราคาหุ้นในครั้งนี้เป็นพวกมือปืนรับจ้างหรือเปล่า? จึงอยากให้อาจารย์ช่วยประเมินสถานภาพของหุ้นตัวนี้ให้กับดิฉันหน่อย เพราะรู้สึกได้กลิ่นไม่ค่อยดีเกี่ยวกับหุ้นตัวนี้น่ะค่ะ
 
ต้องยอมรับว่า ประเด็นของหุ้นที่ทำธุรกิจชิ้นส่วนยานยนต์ในช่วงหลังๆ ไม่ค่อยมีอะไรที่น่าสนใจเหมือนแต่ก่อน ส่งผลให้นักลงทุนหันไปลงทุนในหุ้นตัวอื่นเป็นการทดแทน และทำให้หุ้นกลุ่มนี้มีสภาพที่ย่ำแย่อย่างเห็นได้ชัด ยกเว้นบางตัวที่ทำผลงานได้อย่างโดดเด่น หุ้นตัวนั้นก็จะเป็นตัวเลือกแรกที่นักวิเคราะห์พูดถึงเป็นประจำ
สำหรับในรายของหุ้น INGRS  ก็อยู่ในกลุ่มทำผลงานได้อย่างผิดหวัง แต่ราคาหุ้นกลับดีดตัวขึ้นแรงในบางจังหวะ จึงกลายเป็นหุ้นที่อาจารย์ไม่ได้ให้ความสนใจสักเท่าไหร่ เพราะมองไม่เห็นจุดแข็งที่จะทำให้บริษัททำกำไรแบบก้าวกระโดด
ข้อมูลดังกล่าวดูได้จากตารางการเงินด้านล่าง ซึ่งทำให้นักลงทุนรู้สึกกังวลใจเป็นอย่างมาก เพราะตัวเลขดังกล่าวไม่ได้แสดงให้เห็นถึงพัฒนาการไปในทางที่ดีขึ้นอย่างเป็นรูปธรรม และทำให้อาจารย์รู้ได้ทันทีว่า นี่ไม่ใช่หุ้นทางเลือกหลักอีกต่อไป เพราะข้อมูลหลายอย่างไม่แจ่มชัดนั่นเอง

เหล่านี้เป็นข้อมูลที่อาจารย์อยากให้นักลงทุนทั่วไปคิดกันอีกทีหนึ่งว่า ถ้ากำไรต่อหุ้นปี 2560 ทำได้ในระดับ 0.07 บาท เมื่อนำมาคิดค่า P/E ที่ระดับ 20 เท่า ได้ราคาเป้าหมาย 1.40 บาท ย่อมทำให้เห็นว่า ราคาหุ้น INGRS ยังมีแก๊ปให้วิ่งอีกเยอะพอสมควรเลยทีเดียว
น่าเสียดายที่แก๊ปราคาหุ้นที่ว่า ไม่ใช่เป้าหมายในการลงทุนสำหรับอาจารย์ เพราะช่องราคาเหลือน้อยมาก บวกกับมูลค่าการซื้อขายค่อนข้างเบาบาง จึงสันนิษฐานได้เลยว่า วันไหนที่หุ้นทะยานขึ้นแรง วันนั้นเป็นวันลากหุ้นไปออกของ
ที่สำคัญคือกราฟราคาหุ้นฟ้องไว้อย่างชัดเจนว่า หุ้นยังอยู่ในวงรอบขาลง แล้วจะเอาตัวเข้าไปเสี่ยงทำไมครับ
หากมองในมุมที่แย่ไปกว่านั้นคือ หากกำไรต่อหุ้นออกมาต่ำกว่าที่อาจารย์ประเมินไว้คร่าวๆ ย่อมกดดันราคาหุ้น INGRS ทรุดตัวลงไปอีกเยอะพอสมควร จึงต้องเข้าใจบริบทที่เกิดขึ้นกับหุ้นตัวนี้มากเป็นพิเศษ
สรุปสุดท้ายคือ วันนี้หุ้น INGRS พยายามประคองตัวไว้ในระดับนี้ ก็ถือว่าดีนักหนาแล้วนะครับ
สภาแมงเม่า : ดร.สมชาย
…
